Unul dintre cei mai mari dezvoltatori de parcuri industriale din Ungaria, investiție de 15 milioane de euro în judeţul Covasna
Unul dintre cei mai mari dezvoltatori de parcuri industriale din Ungaria va construi un incubator de afaceri în apropierea municipiului Sfântu Gheorghe, anunță Agerpres. Grupul Xanga a concesionat o suprafaţă de 4,3 hectare în Parcul Industrial de la Câmpu Frumos, înfiinţat de Primăria Sfântu Gheorghe, unde va construi, în prima fază, două hale multifuncţionale, cu spaţii pentru birouri, pentru producţie şi logistică.
Directorul general al Xanga Group, Herdon István, a declarat joi, în cadrul unei conferinţe de presă, că investiţia se cifrează la circa 15 milioane de euro, iar construcţia va fi demarată cel mai probabil în toamna acestui an.
"Conform modelului nostru de afaceri, am planificat ca în prima fază să realizăm două hale multifuncţionale care se vor întinde pe o suprafaţă de 11.000 de metri pătraţi, iar valoarea investiţiei este de 15 milioane de euro. Suprafaţa concesionată ne asigură loc suficient pentru a trece la faza doua şi a treia a proiectului, deci să construim mai multe hale asemănătoare, în funcţie de succesul de care se vor bucura primele (…) Considerăm că vom putea atrage aici şi firme multifuncţionale şi incubatorul va acţiona ca un catalizator pentru dezvoltarea zonei", a spus Herdon István.
Primarul municipiului Sfântu Gheorghe, Antal Árpád, a menţionat că parcul industrial de la Câmpu Frumos a ajuns la un grad de ocupare de 66%, motiv pentru care autorităţile locale au început demersurile pentru extinderea acestuia, dorind să mărească suprafaţa de la aproximativ 32 de hectare, cât este în prezent, la 70 de hectare.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank